b'\n_START_ARTICLE_\nMartin Brecelj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Buenos Airesu v dru\xc5\xbeini gradbenika Ivana Breclja. Osnovno \xc5\xa1olo je obiskoval v rojstnem kraju, srednje pa v Nabre\xc5\xbeini, Gorici in Trstu. Maturiral je leta 1972 na liceju dr. France Pre\xc5\xa1eren v Trstu. Na Univerzi v Trstu nadaljeval \xc5\xa1tudij filozofije in se posebej ukvarjal s filozofijo znanosti, kasneje pa s filozofijo Du\xc5\xa1ana Pirjevca. U\xc4\x8dil je na slovenskih srednjih \xc5\xa1olah v Trstu, kraj\xc5\xa1i \xc4\x8das pa je bil v slu\xc5\xbebi v Milanu. Kot publicist je za\xc4\x8del sodelovati v tr\xc5\xbea\xc5\xa1kem periodi\xc4\x8dnem tisku, pri Novem listu, nato pri Mladiki in pri Primorskem dnevniku. Od leta 1984 je poklicni \xc4\x8dasnikar, najprej pri listu Gospodarstvo, nato pa pri Primorskem dnevniku. V javnem \xc5\xbeivljenju je za\xc4\x8del delovati \xc5\xbee kot dijak. V letih 1969\xe2\x88\x921972 je bil predsednik Slovenskega kulturnega kluba v Trstu, od 1970 pa je aktiven v tr\xc5\xbea\xc5\xa1ki Slovenski skupnosti (SSk), ves \xc4\x8das je \xc4\x8dlan pokrajinskega sveta stranke, od 1977 pa tudi njenega pokrajinskega izvr\xc5\xa1nega odbora. Leta 1985 je bil prvi\xc4\x8d izvoljen v devinsko-nabre\xc5\xbeinski ob\xc4\x8dinski svet in postal vodja skupine Slovenske skupnosti v ob\xc4\x8dinskem svetu. Leta 1991 je bil na listi SSk ponovno izvoljen v ob\xc4\x8dinski svet, najprej je bil vodja strankine skupine odbornikov, nato pa 1991 pod\xc5\xbeupan ob\xc4\x8dine Devin-Nabre\xc5\xbeina.'